Prinsessapäiväkirjat 2

Prinsessapäiväkirjat on vuonna 2004 ensi-iltansa saanut nuorten elokuva. Sen pääosissa nähdään Anne Hathaway ja Julie Andrews.
Juoni.
Elokuvan alussa Mia Thermopolis (Anne Hathaway) valmistuu yliopistosta ja lähtee Genoviaan, maahan jonka kruununperillinen hän on. Genoviassa pidetään Mian 21-vuotissyntymäpäivän kunniaksi tanssiaiset, joissa hänen tulee tanssia poikamiesten kanssa. Juhlissa tarjoilija astuu Mian jalalle, jolloin Mia pudottaa tiaransa. Varakreivi Mabrey (John Rhys-Davies) nappaa tiaran ja asettaa sen takaisin Mian päähän sanoen, että Mian on oltava varovainen, koska joku saattaa varastaa hänen asemansa.
Myöhemmin parlamentin istunnossa varakreivi Mabrey esittää, että hänen veljenpoikansa lordi Nicholas Devereaux (Chris Pine) on valtaistuimen laillinen perijä, koska naimaton nainen ei voi periä valtaistuinta. Kuningatar Clarisse (Julie Andrews) on järkyttynyt ja sanoo, että laki on vanha eikä sitä ole ennenkään käytetty, mutta Mabrey on vankkumaton. Lopulta päätetään, että Mian tulisi mennä naimisiin 30 päivän kuluessa, tai Nicholas perisi kruunun. Mia ymmärtää järjestetyn avioliiton olevan hänen ainoa mahdollisuutensa nousta kuningattareksi. Clarissen kutsuessa Nicholaksen palatsiin selviää, että kyseessä on sama mies, jonka jalalle Mia on vahingossa astunut juhlissaan.
Mian paras ystävä Lilly Moscovitz saapuu Genoviaan auttaakseen etsimään Mialle sopivaa aviomiestä aatelisten joukosta. Mia valitsee Andrew Jacobyn (Callum Blue), Kenilworthin herttuan, jonka kanssa kihlautuu pari päivää myöhemmin. Varakreivi Mabrey ei ole kihlauksesta mielissään, sillä Mian mennessä naimisiin hänen suunnitelmansa Nicholaksen kuninkuudesta ei toteutuisi. Hän suostuttelee Nicholaksen flirttailemaan Mian kanssa estääkseen avioliiton. Myöhemmin puutarhajuhlissa Mia ja Nicholas ajautuvat sanaharkkaan, jonka päätteeksi he suutelevat, ja Mia kaatuu suihkulähteeseen.
Nicholas ilmoittaa Mabreylle haluavansa luopua kruunun tavoittelusta, jolloin Mabrey tajuaa Nicholaksen rakastuneen Miaan. Nicholas kertoo Mialle jättävänsä tämän rauhaan, pyytäen saada nähdä Mian vielä yhden kerran. Viimeisenä yönä ennen häitä he tapaavat ja nukahtavat järven rannalle. Aamulla Mia näkee toimittajan kuvaavan heitä veneestä, luullen Nicholaksen järjestäneen tämän paikalle. Mian päästyä kotiin on heistä kuvattu video jo ehtinyt televisioon. Mia pyytää Andrew'lta anteeksi, mutta he ymmärtävät, etteivät rakasta toisiaan. Andrew kuitenkin toteaa, ettei koskaan riko lupauksiaan, ja lupaa naida Mian.
Mabreyn lähtiessä häihin jää Nicholas kotiin empimään, pitäisikö hänen kaikesta huolimatta lähteä mukaan. Taloudenhoitaja paljastaa Nicholakselle, että Mabrey järjesti toimittajan kuvaamaan häntä ja Miaa, ja että Nicholaksen pitäisi mennä kirkkoon estämään setänsä aikeet. Samalla hetkellä Mia ymmärtää alttarille kävellessään, ettei voisi naida Andrew'ta, ja kertoo tämän hänelle. Andrew hymyilee Mialle ja kiittää tätä jokaisesta hetkestä. Mia puhuu kirkkoväen joukossa oleville parlamentin jäsenille, ja samalla television kautta koko kansalle, ettei hän voisi nousta kuningattareksi ilman aviomiestä. Samalla Mabrey nousee ylös sanoen, että silloin hänen veljenpoikansa olisi kuningas. Nicholas on kuitenkin ehtinyt paikalle kertoakseen kaikille, ettei halua kuninkaaksi, ja että Mia tulisi olemaan loistava kuningatar. Parlamentin jäsenet äänestävät kumoon lain, jonka mukaan naispuolisen hallitsijan tulisi olla naimisissa.
Clarisse menee Josephin kanssa naimisiin kirkossa, jossa Mian oli määrä mennä naimisiin. Mia kruunataan kuningattareksi. Hetkeä ennen kruunaamista Nicholas tunnustaa Mialle rakkautensa.